Γιώργος Τράγκας

Βιογραφία και δημοσιογραφία

Γεννήθηκε 30 Ιουλίου 1949, στο Μεταξουργείο. Ο πατέρας του εργαζόταν ως γυναικολόγος. Ξεκίνησε να αρθογραφεί σε τοπικά μέσα από μικρή ηλικία και εργάσθηκε στο περιοδικό Εικόνες της Ελένης Βλάχου, ενώ συνέχισε να εργάζεται στις αθλητικές σελίδες της Μεσημβρινής καλύπτοντας ποδοσφαιρικούς αγώνες. Βασικός σταθμός στην πορεία του ήταν η εφημερίδα «Βραδυνή», στην οποία και εργάστηκε επί σειρά ετών. Υπήρξε και αστυνομικός ρεπόρτερ επί σειρά ετών, πριν ασχοληθεί με το πολιτικό ρεπορτάζ. Εκτός από δημοσιογράφος, στο χώρο του τύπου έχει διατελέσει και εκδότης των εντύπων «Χώρα», «Crash» και «Ανεξαρτησία».
Σε τηλεοπτικό επίπεδο παρουσίαζε στον παλιό ΣΚΑΪ (νυν Alpha) τις εκπομπές Χωρίς Αναισθητικό και «Viva» και η οποία μεταφέρθηκε στον ΑΝΤ1, στον καινούργιο ΣΚΑΪ τον Ελεύθερο Σκοπευτή και άλλες εκπομπές. Συμμετείχε επίσης σε κεντρικά δελτία ειδήσεων διάφορων τηλεοπτικών σταθμών (κυρίως του Alter Channel, του Extra Channel, του Action 24 και του τότε Epsilon TV νυν Open Beyond), ως πολιτικός σχολιαστής.
Στο ραδιόφωνο, διατηρεί εκπομπή στο σταθμό Παραπολιτικά 90.1 FM, ενώ παλιότερα και για μία επταετία, είχε εκπομπή στον ραδιοφωνικό σταθμό Real FM, που ανήκει στο δημοσιογράφο Νίκο Χατζηνικολάου. Παράλληλα παρουσιάζει και εκπομπή στο κανάλι Epsilon TV.

Επίθεση από τον Μιχάλη Ζιάγκα

Ο Γιώργος Τράγκας έγινε γνωστός στο πανελλήνιο από περιστατικό που συνέβη το 1988, όταν όντας ανταποκριτής του «Ελεύθερου Τύπου» στο νοσοκομείο Χέρφιλντ του Λονδίνου, πραγματοποιούσε ρεπορτάζ όταν νοσηλευόταν ο πρωθυπουργός Ανδρέας Παπανδρέου. Στις ανταποκρίσεις του παρουσίαζε την κατάσταση της υγείας του Ανδρέα Παπανδρέου ως πολύ χειρότερη σε σχέση με τα επίσημα ιατρικά ανακοινωθέντα του νοσοκομείου και τους ανταποκριτές των υπόλοιπων εφημερίδων. Επίσης σχολίαζε δηκτικά την ερωτική σχέση του πρωθυπουργού με τη νεαρή αεροσυνοδό Δήμητρα Λιάνη. Αυτό δημιούργησε εντάσεις στο περιβάλλον του πρώην πρωθυπουργού, με αποτέλεσμα ο ιδιαίτερος γραμματέας του, Μιχάλης Ζιάγκας, αρχικά να επιτεθεί σωματικά με γροθιές στον Τράγκα και στη συνέχεια να τον κυνηγήσει στους κήπους του νοσοκομείου.

Κριτική και ζητήματα με τη δικαιοσύνη

Οι εκπομπές του έχουν κατά καιρούς δεχθεί έντονη κριτική για ακροδεξιό και νεοναζιστικό περιεχόμενο, λόγω προώθησης υποψηφίων της Χρυσής Αυγής ή παρουσίαση ακραίων αντιλήψεων.
Στο παρελθόν ως εκδότης της εφημερίδας «Χώρα» εισέπρατε το 6 % της κρατικής διαφήμισης (άνω των 2 εκατομμυρίων ευρώ) ενώ εκπροσωπούσε μόνο το 0,3% της κυκλοφορίας του ημερησίου Τύπου, γεγονός για το οποίο έχει επικριθεί ο ίδιος και η κυβέρνηση Καραμανλή.
Τον Οκτώβριο του 2012, το όνομα του περιλαμβανόταν στην περιβόητη λίστα Λαγκάρντ και στην συνέχεια παραδέχθηκε και ο ίδιος πως είχε βγάλει χρήματα στο εξωτερικό. Αντίστοιχα, το 2016 βρέθηκε offshore εταιρίες στο όνομα του σύμφωνα με δημοσιεύματα για τη πολύκροτη υπόθεση των Εγγράφων του Παναμά.

Επιπλήξεις από το ΕΣΡ

Έχει βρεθεί στο επίκεντρο επιπλήξεων από φορείς των Ελληνικών μέσων ενημέρωσης, κυρίως με πρόστιμα που έχουν ξεπεράσει τις 100,000 Ευρώ για προσβλητικές ή μη ηθικές πρακτικές. Τον Φεβρουάριο του 2012 του επιβλήθηκε πρόστιμο ύψους 25,000 Ευρώ από το Εθνικό Συμβούλιο Ραδιοτηλεόρασης, καθώς αποκάλεσε την καγκελάριο της Γερμανίας Άνγκελα Μέρκελ με τον προσβλητικό χαρακτηρισμούς όπως «ξεκωλιάρα» και «σκρόφα».

Αναληθές «πόθεν έσχες» και ποινική δίωξη

Το Μάιο του 2014 σε βάρος του Γιώργου Τράγκα ασκήθηκε ποινική δίωξη σε βαθμό κακουργήματος για ανακριβή δήλωση «πόθεν έσχες». Από έρευνα που διενεργήθηκε, προέκυψαν περιουσιακά στοιχεία του, ύψους άνω των 10 εκατομμυρίων ευρώ, τα οποία φέρεται να μην είχαν δηλωθεί νόμιμα.